BWG อาการหนัก
โลกของการลงทุนไม่มีอะไรแน่นอนตายตัว จึงอย่าไปคาดหวังว่าคนอื่นจะมองเหมือนกับตัวเรา เพราะการซื้อขายแลกเปลี่ยนจะเกิดขึ้นก็ต่อเมื่อความคิดเห็นไม่ตรงกัน จึงทำให้กลไกของตลาดเข้ามาเป็นตัวกลางในการซื้อขายอย่างเป็นทางการจนถึงทุกวันนี้
9 ธ.ค. 2560

ตีแผ่บจ.ดัง
คุณวิเศษ จากบางกะปิ กรุงเทพฯ พูดถึงความเคลื่อนไหวของหุ้น BWG หรือ บริษัท เบตเตอร์ เวิลด์ กรีน จำกัด (มหาชน) ก่อนหน้านี้ค่อนข้างหวือหวาเหลือเกิน แต่ดูเหมือนว่า สถานการณ์ ณ ตอนนี้ไม่ใช่แบบนั้นอีกต่อไป จึงอยากให้อาจารย์ประเมินสถานการณ์ของหุ้นตัวนี้จะออกมาในรูปแบบไหน เพราะจุดเด่นที่เคยทำให้หุ้นตัวนี้กลายเป็นดาวเด่นของตลาดหุ้นไทยไม่มีอีกแล้ว ผมถึงอยากรู้แนวคิดของคนอื่นว่ามองประเด็นดังกล่าวเหมือนผมไหมครับ
 
โลกของการลงทุนไม่มีอะไรแน่นอนตายตัว จึงอย่าไปคาดหวังว่าคนอื่นจะมองเหมือนกับตัวเรา เพราะการซื้อขายแลกเปลี่ยนจะเกิดขึ้นก็ต่อเมื่อความคิดเห็นไม่ตรงกัน จึงทำให้กลไกของตลาดเข้ามาเป็นตัวกลางในการซื้อขายอย่างเป็นทางการจนถึงทุกวันนี้
เมื่อเข้าใจระบบการซื้อขายดังกล่าวอย่างถ่องแท้ นักลงทุนก็คงเข้าใจเหตุผลที่ทำให้หุ้นบางตัวขึ้นแรง หุ้นบางตัวลงแรงได้ และสามารถนำไปเป็นบทเรียนสำหรับการลงทุนในครั้งต่อไปได้ดีขึ้น หรือแม้กระทั่งนำไปต่อยอดในกระบวนการทางความคิดได้อีกทอดหนึ่ง
อาจารย์ถึงไม่มีความจำเป็นต้องอธิบายการแกว่งตัวของหุ้น BWG หรือ บริษัท เบตเตอร์ เวิลด์ กรีน จำกัด (มหาชน) เพราะเป็นที่ทราบกันดีอยู่แล้วว่า สตอรี่เกี่ยวกับพลังงานทางเลือกไม่โดดเด่นเหมือนกับช่วงครึ่งแรกของปี 2559 ส่งผลให้นักลงทุนพากันเทขายหุ้นเมื่อยกตัวสูงขึ้นเป็นประจำ

นอกจากนี้หากดูจากตัวเลขผลประกอบการที่ค่อนข้างถดถอย ย่อมเป็นตัวถ่วงรั้งการทะยานขึ้นของราคาหุ้นอย่างมีนัยสำคัญ และตรงจุดนี้เองที่ทำให้นักลงทุนส่วนใหญ่เริ่มเบนเข็มไปลงทุนหุ้นตัวอื่นเป็นการทดแทน เพราะมองไม่เห็นจุดเด่นที่จะทำให้หุ้น BWG กลับมาโลดแล่นบนกระดาน most active นั่นเอง
เหล่านี้เป็นข้อมูลที่ตัวนักลงทุนสามารถไล่เรียงได้ด้วยตนเอง และถ้ามองถึงจุดในการลงทุนโดยเทียบกับค่า P/E 18 เท่า ย่อมเป็นระดับที่ก้ำกึ่งระหว่างคำว่า “กำไร” กับ “ขาดทุน” ซึ่งเป็นผลมาจากความสามารถในการทำกำไรไล่ไม่ทันราคาหุ้นในกระดาน
วันนี้ถึงต้องถามใจผู้เล่นอีกครั้งว่า มีหุ้นตัวอื่นที่มีปัจจัยพื้นฐานโดดเด่นกว่า BWG หรือยัง?
หากค้นพบหุ้นตัวนั้นเจอแล้ว ก็มองข้ามหุ้นตัวนี้เป็นการชั่วคราวไปก่อนดีกว่า
หากยังค้นไม่เจอ ก็ควรใช้ความพยายามค้นหาต่อไป เพราะทางเลือกในการลงทุนสมัยนี้ค่อนข้างเปิดกว้าง จึงไม่ควรจมอยู่กับหุ้นตัวใดตัวหนึ่งมากเกินไปครับ
 
…

กราฟประกอบคอลัมน์ : Aspen, ราคาปิด ณ วันที่ 8 ธ.ค.60